— А праз два гады ўжо быў створаны школьны прэс-цэнтр, — расказвае намеснік дырэктара па выхаваўчай рабоце Таісія Міхайлаўна Макуца. — Распрацавана палажэнне, размеркаваны абавязкі па выпуску школьнай газеты, вызначаны асноўныя мэты, задачы і функцыі дзейнасці і значныя рубрыкі: “Што? Дзе? Калі?”, “Слова да навучэнцаў”, “Такое школьнае жыццё”, “Творчасць юных”, “На дэсерт”, “Абрагочашся” і “Гэта неабходна памятаць”. За 12 гадоў у газеце многае памянялася: дызайн, макет, рубрыкі. Паступова яна станавілася не толькі інфарматарам школьнага жыцця, але і сродкам самарэгуляцыі, самасцвярджэння і самавыяўлення вучняў нашай школы.